Sacro Baçî
Sacro Baçî (ciu antig. Schela[1]), griletto ezagonâ de veddro verde de circa 35 cm. conservao à Zena into Muzêo do Tezóo da catedrâ de San Loenço.
O fu portao a Zena e donao a-a pattria da-o Ghiggermo Imbriægo Testa-de-maggio de ritorno da-a Primma Croxâ. O fava parte do botin di croxæ zeneixi aprœuvo a-a conquista de Çezarea do 1101 e o "testa de maggio" o se l'aiva çernuo pe lê credendo ch'o foise stæto scorpio inte 'n unnico tocco de smerado.
A lezendia, tramandâ da-o Jacopo da Vaaze, a vœu ch'o segge o "santo grâ", ossæ o coppo dœuviao da-o Gexo inte l'urtima çeña e into quæ o Gioxeppe d'Arimatea o l'aviæ arecugeito o sangoe de Criste in croxe.
A xatta a fu xatâ do 1806 da-i Françeixi, pi orde do Napolion, che si-a portòn a Pariggi. Quande doppo a cheita de l'impêo a fu restitoia a Zena, o 14 de zugno do 1816, a l'ea rotta in nœuve tocchi, ciu un ch'o g'amancava.
Pariæ ch'o se segge rotto a Turin, into viægio de ritorno, mentre a lezenda metropolitaña segondo a quæ o tocco mancante o saiæ ancon a Pariggi a no l'ha trovao riscontro.[2]
I anallixi fæte durante l'urtimo restaoro do 2017 duao 2 anni inti laoeii de l'Ópifiççio de Prie Due de Firençe ne fan remontâ a dæta de fabricaçion tra o III e o IV seccolo, fruto de 'na laoaçion strazordenaia e rafinatiscima duâ non meno de doî anni, conscistia in træ fuxoin distinte, aprœuvo a-e quæ o veddro o saiæ stæto crœuzo e scuao, un travaggio unnico e imposcibbile da sumegiâ a di atri, magara de ciu preciza dataçion.[3]
Notte[modìfica | modìfica wikitèsto]
- ↑ "Sudarij, e Schele, e Corpi santi", Póo Foggetta, 1575
- ↑ Clario de Fabio, prof. de Stoia de l'Arte Medievâ a l'Universcitæ de Zena
- ↑ Pêo Boccardo, diretô do Muzeo do Tezoo do Dommo
Atri progetti[modìfica | modìfica wikitèsto]
- Wikimedia Commons a contêgne di files in sce Sacro Baçî
lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn